Okresná prokuratúra Partizánske 
Februárová 157, 958 01 Partizánske 	

Sp. zn. : Pv 304/11/3305	Partizánske, 30.5.2014
EEČ : 2-25-20-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Partizánske
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 ods. 2 Trestného zákona č. 300/2005 Z. z. v znení neskorších predpisov, ktorého sa dopustil na tom skutkovom základe, že hoci mu zo Zákona o rodine vyplýva povinnosť starať sa o výživu svojho syna XXXXX, nar. XXXXX a rozsudkom Obvodného súdu pre Prahu 10 sp. zn. 50 Nc 12/2008-19 zo dňa 14.7.2008, právoplatným dňa 4.9.2008 bol s účinnosťou od 1.4.2008 zaviazaný prispievať na výživu svojho maloletého syna XXXXX, nar. XXXXX sumou 3.000 Kč ( 109,19 €) mesačne vždy do 15. dňa v mesiaci k rukám matky XXXXX, tejto povinnosti sa v Chynoranoch, v Prahe v Českej republike a všade tam, kde sa zdržiaval úmyselne vyhýbal v dobe od 6.4.2013 do 31.3.2014  s výnimkou mesiacov za ktoré výživné zaplatil tým, že nemal vážny záujem o prácu, nakoľko v uvedenom období bol živnostníkom a napriek tomu, že túto činnosť nevykonával, živnosť neukončil, pracoval iba nepravidelne brigádnicky a hoci z týchto prác nemal príjem dostatočný na plnenie vyživovacej povinnosti nepokúsil sa ani prostredníctvom Úradu práce, sociálnych vecí a rodiny nájsť si iné vhodné zamestnanie, pričom na výživnom zaplatil XXXXX 26.10.2013 sumu 6.000 Kč ( 218,39 €), čím zostal za obdobie od 6.4.2013 do 31.3.2014  dlhovať matke svojho syna XXXXX na výživnom sumu vo výške 30.000 Kč ( 1091,94 €),

lebo zanikla trestnosť činu

Odôvodnenie:
	Poverený príslušník Obvodného oddelenia PZ XXXXX uznesením ČVS: ORP-391/PE-PE-2011 zo dňa 10.7.2013 podľa § 206 ods. 1 Trestného poriadku vzniesol XXXXX obvinenie pre prečin zanedbania povinnej výživy podľa § 207 ods. 1 Trestného zákona v podstate na tom skutkovom základe, že v dobe od 6.8.2011 do dnešného dňa si v obci XXXXX obvinený XXXXX neplní svoju vyživovaciu povinnosť, čím ho zaviazal Obvodný súd XXXXX 10 rozsudkom sp. zn. 50 Nc 12/2008 zo dňa 14.7.2008 s právoplatnosťou dňa 4.9.2008 s účinnosťou od 1.4.2008 prispievať na výživu syna XXXXX, nar. XXXXX sumou 3.000 Kč mesačne vždy do 15 teho dňa v mesiaci k rukám matky XXXXX, čím mu vznikol dlh na výživnom vo výške 69.000 Kč ( 2.734,36 €), pričom obvinený je od 1.4.1997 vedený v živnostenskom registri ako živnostník, nie je vedený ako uchádzač o zamestnanie na Úrade práce, sociálnych vecí a rodiny a v evidencii Sociálnej poisťovne nie je vedený ani ako zamestnanec.

	Vyšetrovateľ Okresného riaditeľstva PZ XXXXX, Odboru kriminálnej polície v zmysle § 206 ods. 6 Tr. poriadku upozornil pod č.k. ORP-286/OVK-PE-2013 dňa 29.4.2014 obvineného XXXXX, že skutok pre ktorý mu bolo vznesené obvinenie bude ďalej právne kvalifikovaný ako prečin zanedbania povinnej výživy podľa § 207 ods. 2 Tr. zákona. 

	V prípravnom konaní bolo zistené a zdokladované, že obvinený XXXXX si v dobe od 6.4.2013 do 31.3.2014  s výnimkou mesiacov, za ktoré výživné uhradil vyživovaciu povinnosť na svojho syna XXXXX riadne a včas neplnil. Výška vyživovacej povinnosti XXXXX na syna XXXXX bola naposledy upravená rozsudkom Obvodného súdu pre Prahu 10 sp. zn. 50 Nc 12/2008-19 zo dňa 14.7.2008, právoplatným dňa 4.9.2008, s účinnosťou od 1.4.2008 Z vyžiadaných správ a zabezpečených listinných dôkazov bolo zistené, že obvinený XXXXX nebol v období od 6.4.2013 do 31.3.2014  v informačnom systéme  Sociálnej poisťovne registrovaný u zamestnávateľa, ani ako SZČO, nebol poberateľom dávok dôchodkového poistenia, dávok nemocenského poistenia, dávok úrazového poistenia, ani dávok poistenia v nezamestnanosti. Obvinený XXXXX nebol v uvedenom období vedený ako uchádzač o zamestnanie na Úrade práce, sociálnych vecí a rodiny XXXXX a nepoberal dávku v hmotnej núdzi ani príspevky k dávke. XXXXX je od 1.4.1997 doposiaľ živnostníkom, túto podnikateľskú činnosť však v období od 6.4.2013 do 31.3.2014  nevykonával, pracoval iba nepravidelne brigádnicky. Z týchto prác však nemal príjem dostatočný na plnenie vyživovacej povinnosti. Tiež boli zabezpečené správy k majetkovým pomerom obvineného, z ktorých je zrejmé, že obvinený nevlastní žiadny majetok. 

	V priebehu prípravného konania bolo tiež zistené, že obvinený XXXXX bol za zavinené neplnenie vyživovacej povinnosti na syna XXXXX v období od mesiaca jún 2010 do mája 2011 a od mesiaca jún 2011 do 5.4.2013 právoplatne odsúdený príslušnými súdmi Českej republiky, a to za obdobie od júna 2010 do mája 2011 trestným príkazom Obvodného súdu pre Prahu 10 sp. zn. 29T 55/2011 z 29.7.2011, právoplatným dňa 16.8.2011, za obdobie od júna 2011 do 5.4.2013 trestným príkazom Obvodného súdu pre Prahu 10 sp. zn. 2T 57/2013 z 22.4.2013, právoplatným 4.7.2013. Za zavinené obdobie neplnenia vyživovacej povinnosti od mesiaca jún 2008 do mesiaca jún 2010 bolo trestné stíhanie vedené proti obvinenému XXXXX príslušným štátnym zástupcom Českej republiky právoplatne zastavené, pretože zanikla trestnosť činu.

	V priebehu prípravného konania bolo zistené, že obvinený XXXXX uhradil poškodenej XXXXX na výživnom dňa 26.10.2013 sumu 6.000 Kč           ( 218,39 €), dňa 8.4.2014 sumu 12.000 Kč ( 436,78 €) a dňa 9.5.2014 sumu 24.000 Kč ( 873,55 €), čím uhradil dlžné výživné za obdobie od 6.4.2013 do 31.3.2014  v celom rozsahu a tiež uhradil v plnej výške i výživné za mesiace apríl 2014 a máj 2014.

	Uvedené skutočnosti sú preukázané potvrdeniami o prevode finančných prostriedkov na účet poškodenej XXXXX zo dňa 26.10.2013, 8.4.2014 a 9.5.2014 a tiež potvrdené poškodenou XXXXX. 

	Poškodená XXXXX ďalej uviedla, že v dôsledku neplnenia vyživovacej povinnosti obvineným XXXXX ich syn mal. XXXXX XXXXX núdzou netrpel, pričom z jej výsluchu nevyplývajú ani iné skutočnosti, z ktorých by bolo zrejmé, že v danom prípade mal trestný čin trvalo nepriaznivé následky. 
 
	Podľa § 86 ods. 1 písm. a) Tr. zákona č. 300/2005 Z. z. v znení neskorších predpisov, trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Vzhľadom na vykonané dokazovanie, z ktorého vyplýva, že obvinený XXXXX uhradil zameškané výživné na svojho syna XXXXX za obdobie od 6.4.2013 do 31.3.2014  v celom rozsahu a tiež uhradil v plnej výške i výživné za mesiace apríl 2014 a máj 2014, čo potvrdila svedkyňa - poškodená XXXXX a skutočnosť, že trestný čin nemal trvalo nepriaznivé následky, je možné konštatovať, že zanikla trestnosť činu. 

	Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

	Z uvedených dôvodov bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Dobrík
prokurátor